o uporabi Uredbe (ES) št. 1049/2001 o dostopu javnosti do dokumentov Evropskega parlamenta, Sveta in Komisije v letu 2016

Uvod

Komisija je bila leta 2016 še naprej močno zavezana k večji preglednosti in odgovornosti. Eden izmed načinov, s katerim ju želi zagotoviti, je spodbujanje učinkovitega uresničevanja pravice do dostopa do dokumentov institucij EU. Ta pravica je določena v členu 42 Listine EU o temeljnih pravicah, členu 15(3) Pogodbe o delovanju Evropske unije in Uredbi (ES) št. 1049/2001 o dostopu javnosti do dokumentov Evropskega parlamenta, Sveta in Komisije.

Širši program preglednosti

Komisija je sprejela več pomembnih ukrepov za povečanje preglednosti svojih postopkov priprave zakonodaje in izvajanja politike, tudi v okviru svojih stikov z deležniki in lobisti.

Komisija je leta 2016 še naprej izvajala svojo agendo za boljše pravno urejanje, ki je namenjena boljšemu in preglednejšemu delovanju Evropske unije, pri čemer se je osredotočila predvsem na preprostejše ukrepanje, in to samo na področjih, ki so pomembna za državljane. S svojim programom ustreznosti in uspešnosti predpisov (REFIT) je še naprej zagotavljala, da se rezultati za državljane in podjetja na podlagi zakonodaje EU dosegajo uspešno, učinkovito in s čim manjšimi stroški. Januarja 2016 se je začela uradno uporabljati platforma REFIT, ki nacionalnim organom, državljanom in drugim deležnikom omogoča sodelovanje pri preglednem izboljševanju zakonodaje EU.

Evropski parlament, Svet in Komisija so aprila 2016 na predlog Komisije sprejeli medinstitucionalni sporazum o boljši pripravi zakonodaje. S tem sporazumom so dodatno povečali preglednost na podlagi številnih ukrepov, ki krepijo javnost postopka odločanja EU.

Od sprejetja sklepov C(2014) 9048 in 9051 novembra 2014 so bile na spletišču Europa objavljene javno dostopne informacije o več kot 11 000 dvostranskih srečanjih med komisarji, člani kabineta in generalnimi direktorji ter zastopniki interesov. Ta srečanja lahko praviloma potekajo le z zastopniki interesov, ki so vpisani v register za preglednost. Register za preglednost še naprej stalno raste in trenutno vsebuje več kot 11 000 vnosov, od januarja 2016 pa je bilo vključenih več kot 3 500 novih registracijskih zavezancev.

Komisija je maja 2016 sprejela nova pravila o strokovnih skupinah, s čimer je okrepila zahteve glede preglednosti in dosegla sinergije z registrom za preglednost.

Ob upoštevanju rezultatov javnega posvetovanja o prihodnosti registra za preglednost je Komisija septembra 2016 sprejela predlog medinstitucionalnega sporazuma o obveznem registru za preglednost, kar je pomemben korak k vzpostavitvi skupnega in obveznega sistema preglednosti na ravni EU. Evropski parlament in Svet je pozvala k čimprejšnjemu začetku pogajanj za vzpostavitev takega registra, ki bi zajel vse tri institucije.

Komisija je obravnavala zahteve javnosti za večjo preglednost glede morebitnih primerov pojava vrtljivih vrat in decembra 2016 objavila drugo letno sporočilo , v katerem je navedla informacije o visokih uradnikih, ki so zapustili Komisijo zaradi drugega delovnega mesta, in sicer s podrobnostmi njihovih prejšnjih dolžnosti in njihovih novih dejavnosti zunaj Komisije, poleg tega je navedla ustrezni sklep organa za imenovanja. Na namenskem spletišču Europa je preglednost zagotovljena tudi v zvezi z vsemi sklepi, s katerimi se nekdanjim komisarjem podelijo pooblastila za opravljanje dejavnosti po prenehanju funkcije.

Dostop do dokumentov

V okviru širšega programa preglednosti je pravica do dostopa do dokumentov pomemben del pristopa Komisije do preglednosti. Komisija je na podlagi Uredbe (ES) št. 1049/2001 zagotovila dostop do svojih dokumentov, poleg tega je tudi proaktivno in na uporabnikom prijazen način objavljala najrazličnejše informacije in dokumente v svojih številnih javnih registrih in na spletnih straneh.

To poročilo je pripravljeno v skladu s členom 17(1) Uredbe (ES) št. 1049/2001. Zajema pregled tega, kako je Komisija uporabljala pravila o dostopu do dokumentov leta 2016. Poročilo temelji na statističnih podatkih, ki so povzeti v Prilogi. Statistični podatki kažejo število prošenj, prejetih leta 2016, in odgovorov nanje. Ne kažejo pa števila zahtevanih ali (delno) razkritih dokumentov, ki jih je bilo precej več. Čeprav lahko prosilci prosijo za dostop do posameznega dokumenta, pogosteje prosijo za dostop do več dokumentov ali celo do celotnih spisov o nekem področju ali postopku. Iz statističnih podatkov je razvidno, kako pomemben del splošne politike preglednosti Komisije je pravica do dostopa do dokumentov. Zahtevani dokumenti so bili v celoti ali delno razkriti v 81,3 % primerov v začetni fazi, v potrdilni fazi pa je bil širši ali celo celotni dostop odobren v 52 % pregledanih primerov.

1.Registri in spletna mesta

Leta 2016 je bilo v register dokumentov Komisije vključenih 18 523 novih dokumentov (glej preglednico 1 v Prilogi), ki spadajo v kategorijo C, COM, JOIN, OJ, PV, SEC ali SWD. Komisija leta 2016 ni pripravila ali prejela nobenega občutljivega dokumenta, ki bi spadal v navedene kategorije.

Na spletnem mestu „Dostop do dokumentov“, ki je na voljo na spletišču Europa, se je leta 2016 nekoliko povečalo število obiskov (19 191 v primerjavi z 18 939 leta 2015), število obiskovalcev in obiskanih strani pa se ni spremenilo (glej preglednico 2 v Prilogi).

2.Sodelovanje z drugimi institucijami, za katere velja Uredba

Evropski parlament, Svet in Komisija so se leta 2016 še naprej redno strokovno sestajali na upravni ravni, da bi si izmenjali izkušnje, razvili dobre prakse in zagotovili dosledno uporabo Uredbe (ES) št. 1049/2001.

3.Analiza prošenj za dostop